**Noteikumu projekta “Par transportlīdzekļa vadīšanu apreibinošu vielu ietekmē sodītas personas uzvedības korekcijas programmas noteikumi” sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Noteikumu projekts “Par transportlīdzekļa vadīšanu apreibinošu vielu ietekmē sodītas personas uzvedības korekcijas programmas noteikumi” (turpmāk – Noteikumu projekts) izstrādāts, lai transportlīdzekļu vadītāji, kas sodīti par transportlīdzekļa vadīšanu alkohola reibumā vai narkotisko vai citu apreibinošo vielu ietekmē, un kuram pirmstermiņa veselības pārbaudē nekonstatē alkohola, narkotisko vai psihotropo vielu pārmērīgu, kaitējošu lietošanu vai atkarību, atgūstot transportlīdzekļu vadīšanas tiesības obligāti apmeklētu speciālas nodarbības, kas vērstas uz personas uzvedības korekcijas maiņu.  Noteikumi stājas spēkā 2021.gada 1.janvārī. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Ceļu satiksmes likuma) 22. panta pirmās daļas 3.1 punkts.  Noteikumu projekts izstrādāts saskaņā ar Ministru prezidenta uzdoto 2020.gada 6.janvāra rezolūcijas Nr.12/2019-JUR-296 otro daļu, kas nosaka līdz 2020. gada 31. decembrim sagatavot un noteiktā kārtībā iesniegt Ministru kabinetā Ceļu satiksmes likuma (2019. gada 19. decembra likuma "Grozījumi Ceļu satiksmes likumā" redakcijā) 22. panta pirmās daļas 3.1 punktā minēto Uzvedības korekcijas programmas organizēšanas, norises un apmaksas kārtību, attiecīgi nodrošinot pārejas noteikumu 48. punktā Ministru kabinetam dotā uzdevuma izpildi. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Šobrīd transportlīdzekļu vadītājiem, kuri sodīti par transportlīdzekļa vadīšanu alkohola, narkotisko vai citu apreibinošo vielu ietekmē vai reibumā un kuriem pirmstermiņa veselības pārbaudē konstatē alkohola, narkotisko vai psihotropo vielu pārmērīgu, kaitējošu lietošanu vai atkarību, veselības pārbaudes kārtība noteikta Ministru kabineta 2011.gada 6.decembra noteikumos Nr.940 “Noteikumi par veselības pārbaudēm transportlīdzekļu vadītājiem un personām, kuras vēlas iegūt transportlīdzekļu vadītāju kvalifikāciju, kā arī par pirmstermiņa veselības pārbaudes izdevumu segšanas kārtību” .  Šobrīd nepastāv kārtība, kādā varētu strādāt ar transportlīdzekļu vadītājiem, kuri sodīti par transportlīdzekļa vadīšanu alkohola, narkotisko vai citu apreibinošo vielu ietekmē vai reibumā un kuriem pirmstermiņa veselības pārbaudē nekonstatē alkohola, narkotisko vai psihotropo vielu pārmērīgu, kaitējošu lietošanu vai atkarību. Salīdzinoši bieži valsts sabiedrībā ar ierobežotu atbildību “Rīgas psihiatrijas un narkoloģijas centrs” vēršas transportlīdzekļu vadītāji, kuriem jau otro vai trešo reizi nepieciešams iziet medicīnisko komisiju pirmstermiņa veselības pārbaudei saistībā ar sodīšanu par transportlīdzekļa vadīšanu alkohola, narkotisko vai citu apreibinošo vielu ietekmē vai reibumā. Par šo jautājumu ir bijušas atsevišķas diskusijas vairāku gadu garumā, bet līdz šim šāda apmācība vai programma nav tikusi izstrādāta.  Transportlīdzekļa vadīšana alkohola, narkotisko vai citu apreibinošo vielu ietekmē vai reibumā, ir pārkāpums ar augstu sabiedrisko bīstamību. Šāds pārkāpums apdraud ne tikai pašu transportlīdzekļa vadītāju, bet arī citu cilvēku veselību un dzīvību. Tādējādi arī valsts reakcijai uz šādu pārkāpumu nevajadzētu aprobežoties tikai ar šāda pārkāpēja sodīšanu, it īpaši, ja šāds transportlīdzekļa vadītājs pēc pārkāpuma vēlas atgriezties ceļu satiksmē un atjaunot transportlīdzekļa vadīšanas tiesības. Ievērojot minēto, ir jāparedz, ka transportlīdzekļa vadītājam, kurš sodīts par transportlīdzekļa vadīšanu alkohola, narkotisko vai citu apreibinošo vielu ietekmē vai reibumā un kuram pirmstermiņa veselības pārbaudē nekonstatē alkohola, narkotisko vai psihotropo vielu pārmērīgu, kaitējošu lietošanu vai atkarību, ir iespēja atgūt transportlīdzekļa vadīšanas tiesības, ja viņš piedalās valsts paredzētā uzvedības korekcijas programmā. Šai programmai jābūt vērstai uz to, ka tiek mainīta cilvēka domāšana un izpratne, apzinoties savas rīcības motīvus un sekas.  Attiecībā uz agresīviem transportlīdzekļu vadītājiem psihosociālās korekcijas nodarbības noteiktas saskaņā ar Ministru kabineta 2004.gada 21.jūnija noteikumiem Nr.551 “Pārkāpumu uzskaites punktu sistēmas piemērošanas noteikumi”). Nav konstatējams, ka transportlīdzekļu vadītāji, kas sodīti par transportlīdzekļa vadīšanu alkohola, narkotisko vai citu apreibinošo vielu ietekmē, mazāk apdraudētu ceļu satiksmes drošību. Tādējādi arī attiecībā uz šiem gadījumiem būtu paredzama attiecīga uzvedības korekcijas programma. Tā kā transportlīdzekļa vadītājs, piedaloties ceļu satiksmē alkohola, narkotisko vai citu apreibinošo vielu ietekmē vai reibumā, nav spējis apliecināt pietiekamas prasmes vadīt savu rīcību saistībā ar alkohola, narkotisko vai citu apreibinošo vielu lietošanu un tai sekojošu transportlīdzekļa vadīšanu, šīs prasmes būtu apgūstamas par transportlīdzekļa vadītāja personīgiem līdzekļiem.  Administratīvo sodu sistēmas reformas mērķis ir efektivizēt sodu sistēmu, kā arī meklēt jēgpilnus risinājumus aktuālām problēmām. Viens no šādiem jautājumiem ir valsts reakcija uz pārkāpumiem pret ceļu satiksmes drošību, ko izdara personas, kas vada transportlīdzekli alkoholisko dzērienu reibumā vai narkotisko vai citu apreibinošu vielu ietekmē. Ievērojot lielo sabiedrisko bīstamību, ko izraisa t. s. "dzērājšoferi", kā arī samērā zemu spēkā esošās sodu sistēmas efektivitāti cīņā pret braukšanu reibumā, ir jāmeklē risinājumi likumpārkāpumu izdarīšanas cēloņiem.  Konsultējoties ar nozares ekspertiem, tostarp arī ārstniecības personām, secināms, ka problēmas cēlonis ir apreibinošo vielu pārmērīga lietošana un atkarība no apreibinošajām vielām. Taču spēkā esošā sodu sistēma, kas par braukšanu reibumā paredz piemērot personai naudas sodu, transportlīdzekļa vadīšanas tiesību atņemšanu un administratīvo arestu, pēc būtības nereaģē uz šo cēloni.  Valsts reakcija uz likumpārkāpumiem ir visefektīvākā tad, ja tā ir vērsta uz likumpārkāpuma cēloņiem, nevis uz seku apkarošanu. Tādēļ, lai efektīvāk novērstu braukšanu apreibinošo vielu reibumā, nepieciešams nodrošināt, ka, ja persona ir bijusi sodīta par transportlīdzekļa vadīšanu alkohola, narkotisko vai citu apreibinošo vielu ietekmē vai reibumā, tās atgriešanās ceļu satiksmē ir pieļaujama tikai pēc ārstēšanās un noteikta laikposma, kas apliecinātu personas atteikšanos no pārmērīgas, kaitējošas apreibinošu vielu lietošanas.  Noteikumu projekts paredz, ka komisija, kuru vada un izveido Veselības ministrija un kuras sastāvā ir vismaz piecas personas, to skaitā no Veselības ministrijas, Iekšlietu ministrijas, Satiksmes ministrijas (turpmāk – komisija), izsludina pieteikšanos. Fiziska vai juridiska persona, kura vēlas sniegt uzvedību korekcijas grupu programmu Komisijai iesniedz pieteikumu.  Saskaņā ar Noteikumu projektu, veicot veselības pārbaudi transportlīdzekļa vadītājam, kas sodīts par transportlīdzekļa vadīšanu alkohola, narkotisko vai citu apreibinošo vielu ietekmē un gadījumā, ja nav konstatēta alkohola, narkotisko vai psihotropo vielu pārmērīga, kaitējoša lietošana vai atkarība, tam tiek izsniegts attiecīgs atzinums un paziņojums par uzvedības korekciju grupu nodarbību apmeklēšanu.  Paziņojums paralēli tiek izsūtīts uz CSDD e-pakalpojumu sistēmā norādīto e-pasta adresi vai arī, ja tāda nav norādīta, tad uz deklarētās dzīvesvietas adresi. Traktortehnikas vadītājiem – Valsts Tehniskās uzraudzības aģentūras interneta vietnē (www.vtua.gov.lv) vai arī, ja tāda nav norādīta, tad uz deklarētās dzīvesvietas adresi.  Piezvanot uz norādīto telefona numuru, klientam tiek sniegta vispārēja informācija par uzvedības korekcijas grupu programmu un apmeklējuma nosacījumiem. Persona tiek informēta par iespējamās tuvākās uzvedības grupas nodarbības sākuma datumu.  Nodarbības tiks uzsāktas, kad tām pieteicies pietiekams dalībnieku skaits.  Lai izvairītos no situācijas, ka par nodarbībām tiek samaksāts, bet tās netiek apmeklētas, Noteikumu projekts nosaka, ka uzvedības korekciju programma ir jāapmeklē pilnā apjomā.  Plānots, ka vienu nodarbības kursu (16 nodarbības) vada viens speciālists. Optimālais dalībnieku skaits ir 6-8 personas (nodarbību laikā paredzēts praktiskais darbs).  Speciālista izmaksas par 60 minūtēm svārstās robežās no 25-50 eiro/stundā. Kas nozīmē, ka uzvedības korekcijas programmas maksa sastāda attiecīgi 300-600 eiro. Ņemot vērā, ka tās ir grupu nodarbības, maksa vienai personai lēšamas 50-150 euro robežās.  Ļoti būtiska ir uzvedības korekcijas grupu vadītāja klīniskās un veselības psiholoģiskā izglītība, kā arī iepriekšējā pieredze ar cilvēkiem ar atkarību, jo nepieciešama pavisam citādāka pieeja, ņemot vērā, ka cilvēkiem ar atkarībām ir raksturīga noliegšanas forma. Saskaņā ar Valsts izglītības Informācijas sistēmā pieejamajiem datiem Latvijā ir aptuveni 719 klīniskās un veselības psihologi.  Saskaņā ar Latvijas Atkarības Psihologu apvienības sniegto informāciju, līdzīga veida nodarbības tiek organizētas pa reģioniem (Kurzemes, Zemgales, Vidzemes, Latgales, Rīgas). |
| 3. | Projekta izstrādē iesaistītās institūcijas un publiskas personas kapitālsabiedrības | Tieslietu ministrija, Iekšlietu ministrija, Veselības ministrija, Labklājības ministrija, Zemkopības ministrija, VAS “Ceļu satiksmes drošības direkcija”, Ģenerālprokuratūra, VSIA “Rīgas psihiatrijas un narkoloģijas centrs”, Valsts policija, Valsts probācijas dienests, Valsts tiesu ekspertīžu birojs |
| 4. | Cita informācija | Noteikumu projekta izstrādes laikā Veselības ministrija iesniedza atzinumu (2020.gada 5.oktobra vēstule Nr.04-02/3924), kurā tika sniegts viedoklis, ka Veselības ministrija neiebilst pret nepieciešamību izveidot un ieviest uzvedības korekcijas programmu transportlīdzekļu vadītājiem, kuri sodīti par transportlīdzekļa vadīšanu alkohola reibumā, narkotisko vai citu apreibinošo vielu ietekmē, un kuriem pirmstermiņa veselības pārbaudē nekonstatē alkohola, narkotisko vai psihotropo vielu pārmērīgu, kaitējošu lietošanu vai atkarību, un kuri vēlas atgūt transportlīdzekļu vadītāja apliecību.  Vienlaikus Veselības ministrija neatbalsta Satiksmes ministrijas šobrīd piedāvāto risinājumu uzvedības korekcijas programmas izveidei un izstrādāto noteikumu projektu, tā anotāciju, kā arī kompetenču sadalījumu tabulā, norādot Veselības ministriju kā atbildīgo iestādi, kas izvēlēsies uzvedības korekciju grupu nodarbību organizētājus un vadītājus.  Tāpat arī Veselības ministrija skaidro, ka Veselības ministrija pati neizstrādā veselības veicināšanas un slimību profilakses programmas, bet atsevišķos gadījumos tās iepērk, tai skaitā tādas, kas saistītas ar atkarību profilaksi, kuras izstrādā jomas speciālisti. Minēto informāciju Veselības ministrija sniedza arī noteikumu projekta izstrādāšanas darba grupas sēdēs.  Ņemot vērā iepriekšminēto, Veselības ministrijas norāda, ka tā nevar vadīt vai veidot minēto komisiju. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Noteikumu projekta tiesiskais regulējums attiecas uz transportlīdzekļu vadītājiem, kuri sodīti par transportlīdzekļa vadīšanu alkohola, narkotisko vai citu apreibinošo vielu ietekmē vai reibumā un kuriem pirmstermiņa veselības pārbaudē nekonstatē alkohola, narkotisko vai psihotropo vielu pārmērīgu, kaitējošu lietošanu vai atkarību, un kuri vēlas atgūt transportlīdzekļu vadīšanas tiesības.  2019.gadā gadā autovadītāji alkohola reibumā Latvijā bija 3730, bet vadītāji narkotisko vielu iespaidā bija 222  Minētais priekšlikums attiecas uz vadītājiem, kuriem nav konstatēta šo vielu lietošanas atkarība vai pārmērīga lietošana.  No 2016.gada (pēdējos 4 gados) vadītāja apliecību atjaunojuši 6423 vadītāji, kārtojot abus eksāmenus ar iemeslu “Atjaunošana ar eksāmenu” un izejot pirmstermiņa veselības pārbaudi.  2020.gada oktobrī 4612 vadītājiem ir liegumi ar aktīvu norīkojumu uz pirmstermiņa veselības pārbaudi.  Mērķis ir izveidot tādu uzvedības korekcijas programmu, kas resocializētu šīs personas, kā arī ļautu personām pilnvērtīgi atgūt autovadītāja tiesības. |
| 2. | Tiesiskā regulējuma ietekme uz tautsaimniecību un administratīvo slogu | Noteikumu projektā paredzēto kursu organizēšana un datu ievade sistēmās radīs papildu administratīvo slogu. Tā kā noteikumu projektā ietvertais regulējums ir vērsts uz satiksmes drošības uzlabošanu, tam ir pozitīva ietekme uz veselību. Vadītāji, kuri sodīti par transportlīdzekļa vadīšanu alkohola, narkotisko vai citu apreibinošo vielu ietekmē vai reibumā būs nepieciešams apmeklēt 16 uzvedības korekcijas programmas nodarbības. |
| 3. | Administratīvo izmaksu monetārs novērtējums | Noteikumu projekts šo jomu neskar. |
| 4. | Atbilstības izmaksu monetārs novērtējums | Noteikumu projekts šo jomu neskar. |
| 5. | Cita informācija | Nav |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar. |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Noteikumu projekts un tā sākotnējās ietekmes novērtējuma ziņojums (anotācija) tika ievietots tika ievietots Satiksmes ministrijas tīmekļvietnē, adrese: [www.sam.gov.lv](http://www.sam.gov.lv) sadaļā “Sabiedrības līdzdalība”, lūdzot sabiedrību sniegt priekšlikumus par likumprojektu līdz 2020. gada 27.oktobrim. |
| 2. | Sabiedrības līdzdalība projekta izstrādē | Saskaņā ar Ministru kabineta 2009. gada 25. augusta noteikumu Nr. 970 ”Sabiedrības līdzdalības kārtība attīstības plānošanas procesā” 7.4.1 apakšpunktu sabiedrības pārstāvji ir aicināti līdzdarboties, rakstiski sniedzot viedokli par likumprojektu tā izstrādes stadijā.  Noteikumu projekts un tā sākotnējās ietekmes novērtējuma ziņojums (anotācija) 2020. gada 12.oktobrī tika ievietots Satiksmes ministrijas tīmekļvietnē www.sam.gov.lv sadaļā “Sabiedrības līdzdalība”, aicinot sabiedrību izteikt priekšlikumus par likumprojektu līdz 2020. gada 27.oktobrim. |
| 3. | Sabiedrības līdzdalības rezultāti | Sabiedrības atsauksmes nav saņemtas. |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Tieslietu ministrija, Iekšlietu ministrija, Veselības ministrija, Zemkopības ministrija, VAS “Ceļu satiksmes drošības direkcija”, Valsts policija. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Noteikumu projekta izpilde neietekmēs pārvaldes funkcijas vai institucionālo struktūru.  Noteikumu projekts neparedz jaunu institūciju veidošanu, kā arī netiks likvidētas vai reorganizētas esošās institūcijas. Noteikumu projekts tiks realizēts esošo cilvēkresursu ietvaros. |
| 3. | Cita informācija | Nav. |

Satiksmes ministrs Tālis Linkaits

Vīza:

Satiksmes ministrijas valsts sekretāre Ilonda Stepanova

Siliņa, 67028359

[Zane.Silina@sam.gov.lv](mailto:Zane.Silina@sam.gov.lv)